<classify> RAIS Dk John Magufuli ametuma salamu za rambirambi kwa familia za watu 20, waliopoteza maisha wakati wakitoka katika ibada mjini Moshi mkoani Kilimanjaro, na kwa familia za watu zaidi ya 20 waliopoteza maisha, kutokana na madhara ya mvua kubwa, zinazonyesha mkoani Lindi na mikoa mingine nchini.Watu 20 waliofariki dunia Moshi, walikuwa miongoni mwa watu waliokusanyika katika Viwanja vya Majengo, kuhudhuria ibada iliyoongozwa na Mtume Boniface Mwamposa. Walifariki dunia baada ya kukanyagwa na wenzao wakati wakitoka katika lango moja, waliloelekezwa kupita ili kukanyaga mafuta ya upako. Watu wengine zaidi ya 20 wamefariki dunia mkoani Lindi na katika mikoa mingine nchini, iliyokumbwa na madhara yatokanayo na mvua nyingi zinazoendelea kunyesha. Rais Magufuli alisema anasikitishwa na idadi kubwa ya vifo vya Watanzania, waliopoteza maisha katika matukio hayo. Aliwaombea marehemu wote wapumzike mahali pema peponi na majeruhi wote wapone haraka na kurejea katika majukumu yao. Aliwataka Mkuu wa Mkoa wa Kilimanjaro, Anna Mghwira, Mkuu wa Mkoa wa Lindi, Godfrey Zambi na wakuu wa mikoa wengine, ambao mikoa yao imepatwa na madhara ya watu kupoteza maisha kutokana na madhara ya mvua, kufikisha salamu zake za pole kwa familia, ndugu, jamaa, marafiki na wote walioguswa na vifo hivyo. Aidha, Rais Magufuli alitoa wito kwa Watanzania wote, kuchukua tahadhari katika matukio yote yenye viashiria vya hatari, ikiwemo mikusanyiko mikubwa ya watu na mvua kubwa zinazoendelea kunyesha. Alivitaka vyombo vya ulinzi na usalama, kuhakikisha vinasimamia ipasavyo tahadhari za kiusalama.  <topic>: KITAIFA 